เป็นเรื่องแล้ว! ผบ.กองปราบฯเผยการตาย”เสี่ยชูวงษ์” ผิดธรรมชาติ
เป็นเรื่องแล้ว! ผบ.กองปราบฯเผยการตาย"เสี่ยชูวงษ์"ผิดธรรมชาติ 
1 ก.ย. 2558

ผู้สื่อข่าวรายงานว่า วันนี้ (1 ก.ย.) เมื่อเวลา 13.00 น. ที่กองปราบปราม พล.ต.ต.อัคราเดช พิมลศรี ผบก.ป.กล่าวถึงความคืบหน้าคดีนายชูวงษ์ แซ่ตั๊ง นักธุรกิจหมื่นล้านที่เสียชีวิตปริศนาภายในรถเล็กซัส ของ พ.ต.ท.บรรยิน ตั้งภากรณ์ อดีต รมช.พาณิชย์ว่า ในเรื่องของคดีการโอนหุ้นของนายชูวงษ์ จนถึงขณะนี้พนักงานสอบสวนยังคงอยู่ระหว่างเร่งรวบรวมพยานหลักฐานต่างๆ ยังไม่ได้สรุปสำนวนการสอบสวน
ส่วนคดีการเสียชีวิตของนายชูวงษ์นั้น ก็ได้เริ่มมีการตรวจสอบไปบ้างแล้ว หลังจากเมื่อวันที่ 31 สิงหาคมที่ผ่านมา ได้มีการประชุมคณะทำงานและมีการแบ่งงานและมอบหมายหน้าที่ ก็อย่างที่เรียนไว้ว่ามีสำนวนการสอบสวนจาก สน.อุดมสุข ที่ได้รับมา รวมทั้งเอกสารสำนวนการชันสูตร
ส่วนกรณีการออกหมายเรียกหรือพิจารณาออกหมายจับผู้ต้องหาเพิ่มเติมในคดีการโอนหุ้น พล.ต.ต.อัคราเดช กล่าวว่า ทางคณะทำงานได้มีการพิจารณากันอยู่ว่าจะมีการเชิญใครมาให้ปากคำอีก คาดว่าภายในวันที่ 2 กันยายนนี้ คงจะทราบว่าเราจะต้องเชิญใครมาอีก หรือออกหมายเรียกใคร เมื่อถามว่ามีบุคคลใดบ้างเป็นพยานฝ่าย พ.ต.ท.บรรยิน หรือเป็นฝ่ายญาติของนายชูวงษ์ พล.ต.ต.อัคราเดช กล่าวว่า มีทั้งสองฝ่าย ก็คงจะต้องสอบพยานที่เกี่ยวข้องในทุกประเด็นที่เรามีข้อสงสัย ส่วนการพิจารณาออกหมายจับเพิ่มเติมนั้นขณะนี้ยังไม่มีการออกหมายจับผู้ใด
อย่างไรก็ตามสำหรับประเด็นข้อสงสัยที่จะต้องสอบปากคำจากพยานเพิ่มเติมก็จะพิจารณาทั้งในเรื่องของการโอนหุ้นบางตัวที่จะต้องตรวจสอบให้ละเอียดรอบคอบมากขึ้น และในส่วนของสาเหตุการเสียชีวิตของนายชูวงษ์ ด้วย
“ผมยืนยันว่าทำคดีนี้ด้วยความเป็นธรรม และไม่ได้ตั้งธงไว้ก่อน เราไม่ได้ขัดแย้งกับใคร เป็นตำรวจ เป็นนักกฎหมาย เขากล่าวกันไว้ว่า นักกฎหมายอย่าไปกลัวสิ่งอื่น กลัวสิ่งเดียวคือกฎหมาย ถ้าใครไม่ไว้ใจเราก็ยินดี จะไปร้องเรียนที่ไหนก็แล้วแต่ จะไปศาลโลก หรือไปที่ไหนก็แล้วแต่เลย ผมยืนยันได้ว่าทางกองปราบปรามดำเนินการด้วยความเที่ยงตรง อย่างไรก็ตาม ขณะนี้เรายังไม่ได้ข้อสรุปเรื่องการเสียชีวิตว่าเป็นการฆาตกรรม หรือเกิดจากอุบัติเหตุ โดยบอกได้เพียงว่าเป็นการเสียชีวิตผิดธรรมชาติ และยังคงต้องตรวจสอบต่อไป ถ้าหากเป็นการฆาตกรรมจะเป็นลักษณะไหน เป็นการฆาตกรรมอำพรางหรือไม่ มีเหตุอะไรเกิดขึ้นบนรถ ตรงนี้จึงยังไม่สามารถยืนยันได้” ผบก.ป.กล่าว